Пасля капітуляцыі Нямеччыны Дз. Чайкоўскі, разам з тысячамі суайчынікаў, апынуўся ў лагерах Ды-Пі (англ. Displaced Persons – перамешчаных асобаў). Беларуская дзейнасць у такіх лагерах Заходняй Нямеччыны – у Міхельсдорфе, Ватэнштаце, Рэгенсбургу, Розэнгайме і інш. – надзвычай цікавая старонка гісторыі. Не маючы ніякай упэўненасці ў заўтрашнім дні, жывучы пад пагрозай выдачы савецкім органам, без належнай матэрыяльнай падтрымкі, без аўтарытэтнага прадстаўніцтва перад заходнімі саюзнікамі, нашы землякі арганізоўвалі скаўцкія дружыны і царкоўныя прыходы, ладзілі мастацкія выставы і тэатральныя пастаноўкі, выдавалі газеты і стваралі гімназіі. Дз. Чайкоўскі таксама далучыўся да нацыянальнага руху.